Bibúg bí Néhémi mɔ́n Hakalya. Ńdɔ̄ á fɔ̄ɔ̄ á ngábɔ̄ nâ, á ngɔn Kislew á ḿbū mə́wóm mə́bɛ̄, hála mə tɔá á Susa, ngungúl tísɔn, 2ńdɔ Hanani, m̀bɔ́g yǎ bə̄bə́dzāŋ, á ngásuan ai bod bəzǐŋ yā Yúda; ńdɔ̄ mə ngásílī bɔ́ ényiŋ Yúdɛn bə́ nyini wé, ébá bə́ ngálígī á mīńkóm, ai mǎm yā Yērúzalɛm. 3Ńdɔ̄ bə́ ngáyalan ma nâ: “Ébá bə́ ngálígī á mīńkóm, á ńnam wé, bə́ bə̄lə́ mod ǹdzǔg wē ai osɔ́n ósə; m̀fǐm yā Yērúzalɛm wâman būgi, mim̀bɛ́ mí óngóla míé bə́ ngátum myá ndóan.” 4Á wóg mə̄ ngáwóg bíbúg bī, ńdɔ mə ngátɔbɔ á sí mə̌ ngayón, mə ngátɔbɔ məyəb məlú məlú; məkǐ bídí ai mənyú, mə́ kogolan á mís mə́ Zāmbá yǎ yób. 5Ma nâ: "É éh ! Ǎ Ńtondôbə Zambá yǎ yób, é Zāmbá á nə̄ ánēn ai məsis, ényɔ̄ ā kála elad amvoe a baalǎ fə mətǐŋ ású ébá bádiŋ nyé bə́ nyiege məmvéndé móé, 6kə́ə́ge alɔ́ dóe, ó yáī fə̄ mís móe, nə́ ó wóg ngogolán yǎ ma, etúgā dzóe mǎ kogolan ai wa étɔ̄á dzí ásū dóe, ai alú ai amǒs ású bɔ́n bə́ Ísraɛ̂l bitúgā bíé, maməm miǹsə́m mí bɔ́n bə́ Ísraɛ̂l, émí bī ngásə́m ábə wa. Mǎ ai ndâ bod tará, bǐ ngásə́m. 7Bǐ ngábɔ wa eyə́gan ábē; byǎ ndzí kig baalǎ mə̄mvéndé, tɔ məbéndé, tɔ mə́tǔm yā ó ngávə́ étúgā dzóe Mósɛs. 8Tɔ nálā tsogó tə́ ébúg yā, á ḿbéndán wóe, Mósɛs etúgā dzóe, é ngáfálā nâ: “Ngə́ mína, mǐ nə bəbúg mətǐŋ, maa mayi miná tsam á zāŋ məyɔŋ; 9hədá ngə́ mī dúgán sɔ́ ábə ma, mǐ ngabaala mə̄bə́ndé máma, mǐ bɔɔ anə́ māyi, tɔ ébá bə́ ngákə̄ á məkaban á zāŋ dzāān bə́ nə abúg yób áfē, mayi mína kóan, mə dúgan ai mína é vóm mə̄ ngátɔ́b nə́ mə́ bɔ nâ dzwé dáma á tɔbɔ étēde.” 10Bə́ nə bitúgā bíé ai ayɔŋ dóē yā ó ngákode ai mod ngul woe ai ewólō wɔ́ wóe.